Papersnake/gushiwen huggingface dataset:
为滑济川书乐工扇 其一
陆建（清代）

隋堤漠漠柳千条，回首吴歈冷碧箫。枨触苏台旧风景，有人重唱雨潇潇。
都梁亭下
张耒（宋代）

金塔青冥上，孤城苍莽中。
浅山寒带水，旱日白吹风。
人事剧翻手，生涯真转蓬。
高眠待春涨，鲑菜伴南公。
赠不食姑
顾逢（宋代）

绝粒非凡术，仙丹固得存。
一龛常瞑目，长日不开门。
浴水无冬夏，逢人少语言。
飞来天际鹤，时见下庭轩。
月当庭 秋夜闻蟋蟀声
邹祗谟（清代）

小窗烟雨冥冥响，飕飕吹坠，落叶空庭。急杵浮砧，凄凄石竹墙阴。

偏与愁人作楚，细思量、甚事恰关卿。无端似，空床泣恨，断轸传情。

年年惯做西风伴，隐荒苔、啼残青穗馀灯。哀笳远笛，飞来何处秋声。

二十五番寒照静，听清钲历历严更。偏怨汝，叫回孤梦，短发星星。
田翁
杜荀鹤（唐代）

白发星星筋力衰，种田犹自伴孙儿。
官苗若不平平纳，任是丰年也受饥。
太湖口远眺四首 其三
秦孝维（清代）

信有神工凿，独山开禹门。也知应有户，谁识奠乾坤。
去桐庐学
彭汝砺（宋代）

中庸方自乐，外虑巧相侵。兴废尽天意，行藏非我心。

泪因莺谷乱，愁为鹡原深。日暮途方远，谁赓马上吟。
柬胡玉如
萧中素（清代）

十年招隐士，杖策走荒芜。我癖将无偶，君来始不孤。

于陵还织屦，南郭耻吹竽。莫为浮名误，低眉向畏途。
偈颂十首
释如净（宋代）

西来祖意庭前柏，鼻孔寥寥对眼睛。
落地枯枝才{左足右孛}跳，松萝亮鬲笑掀腾。
句
吕殊（宋代）

游子惊车破，农人念稼伤。
和除日闻鹊
牟巘（宋代）

门前车马气如云，鹊噪惊猜意甚驯。别岁风光从草草，报人消息喜频频。

当家金印君先得，明日椒盘我自亲。共乐高堂称斝寿，安舆迎养趁垂龄。
朱柿
张蕴（宋代）

慈恩分种远，骈实渥如丹。
垂野华星大，然云火树寒。
蟹螯徵有忌，牲血讶难抟。
七绝虽堪赏，无劳把核鑽。
莺
白玉蟾（宋代）

踏折海棠花一枝，一枝花露湿金衣。
捎将粉蝶直飞去，却在绿杨深处啼。
越州道中
熊禾（元代）

野田秋溜正潺潺，新翠乔林绕舍环。
淡日凝烟横别浦，斜风吹舍过前山。
柴扉初放牛羊出，渔艇方攜蟹蛤还。
自笑平生爱游览，天教长在水云间。
林贡士哀诗
刘克庄（宋代）

秋赋空高荐，春官辄报闻。
坡公遗李廌，郃辈愧刘蕡。
铁砚三升墨，银袍四尺坟。
自言阴隲远，鹤表会干云。
别友
裘万顷（宋代）

清宵月满梁，相思几搔首。
不图尘土中，得共一尊酒。
人事好乖甚，随复而分手。
惟有管鲍心，明明若箕斗。
寄题郑天骏云山楼
赵汸（元代）

广文之孙材且武，身隐关梁谢行伍。作楼江浒号云山，坐睨江云谁敢侮。

江中舟楫日经过，道上车马何其多。官纲私载一时集，主人迎客忘讥诃。

掩藏白骨芟林莽，招辑流亡俱安堵。主人展席客长哦，但云信美休怀土。

惜君不生宣和间，坐销鼠孽应无难。至今闻说方家洞，能令壮士发冲冠。

请君试上萧王墓，青史无名谁守护。箫鼓丛祠春复秋，男儿何必生封侯。
十八日记梦
赵蕃（宋代）

冥冥落月子规哭，幽人梦成续复续。茅檐坏砌到何许，酴醾架倒留紫竹。

紫竹新抽雨又滋，泪粉娟娟凝翠玉。梦中自省非宿游，又意檐村旧林谷。

阿连对床呼得醒，亦说梦作看花行。看花梦向江南去，江石荦确屐有声。

行逢古屋郁峥嵘，仙家释氏俱莫名。看花非扬亦非洛，但见满眼灼灼朝霞明。

梦中又意东庄路，普圆寺下芙蓉树。主人亦道旧相识，乃复不逢户外屦。

嗟我与君无自疑，夜之所梦昼所为。扁舟若具可径归，知长不必询筮龟。
蹋青
韩偓（唐代）

蹋青会散欲归时，金车久立频催上。

收裙整髻故迟迟，两点深心各惆怅。
凝翠西峰
陈渊（宋代）

西峰高且峻，下有祈灵祠。来游适公暇，细和梁翁诗。
南柯子·无使名过实
马钰（金朝）

无使名过实，常教实若虚。藏机隐密恰如愚。闲问心王，何处用功夫。性做长生宝，身为大药炉。炼丹须要饮醍醐。醉卧琼楼。调弄夜明珠。
题黄嗣深家所蓄惠崇秋晚画
曾几（宋代）

丛芦受风低，积潦得霜浅。
沙匀洲渚净，水澹凫鸭远。
禅扉掩昼夜，短纸开秋晚。
欲问此间诗，半山呼不返。
夜来乐
李贺（唐代）

红罗复帐金流苏，华灯九枝悬鲤鱼。丽人映月开铜铺，

春水滴酒猩猩沽。重一箧，香十株，赤金瓜子兼杂麸。

五丝封青凫，阿侯此笑千万馀。南轩汉转帘影疏，

桐林哑哑挟子乌。剑崖鞭节青石珠，白騧吹湍凝霜须。

漏长送珮承明庐，倡楼嵯峨明月孤。新客下马故客去，

绿蝉秀黛重拂梳。
渡黑龙江时连雨水涨竟日乃济
杨慎（明代）

飞鹢朝暾霁，停骖午漏分。客心随水急，人语隔江闻。

雨过添清气，风生爱縠纹。中流归棹稳，跂望有来群。
水龙吟
杨无咎（宋代）

夜来六出飞花，又催寂寞袁门闭。幽斋无寐，寒欺衾布，明吞窗纸。起步闲庭，月华交映，长空如水。便乘风欲去，凌云直上，青冥际、骑箕尾。

谁信团成和气。在贤侯、笑谈声里。咸惊句琢琼瑰，端是锦缠肠胃。宿麦连云，遗蝗入地，田家知未。更明年看取，东阡北陌，黄云万里。
寒夜
杜耒（宋代）

寒夜客来茶当酒，竹炉汤沸火初红。
寻常一样窗前月，才有梅花便不同。
吴江垂虹雨后观荷
郑思肖（宋代）

睡龙瞪目开，射光冯夷宫。翻身弄变化，噀水湿洪濛。

浪花捲寒弄，斜喷清泠风。雨歇龙归来，波心卧晴虹。

净洗秋色出，霁景涵青空。烁烁锦炫昼，新绿妒娇红。

湿香吹不飞，恋抱花心中。醉面仰天笑，月照三吴东。
送刘成道旅游
赵汝回（宋代）

从军不愿赏，归补万松栽。
独作渔樵计，安知婚嫁催。
江船深夜月，山驿小春梅。
老境诗间淡，孤吟荐一杯。
题赵琳画东坡石上以杖横膝扇头二首 其二
赵秉文（金朝）

东坡谪岭南，一笑六根净。食骨不弃馀，又使群狗竞。

手中果何物，乃是照邪镜。尔曹何足容，以杖叩其胫。
有渚轩宴集用韵答潘景升轩以顾渚茶得名余与
黄居中（明代）

独醒惭逋酒债频，随君啜茗坐花茵。
酒楼邀月人怀楚，茗渚抽烟鸟报春。
话到丁年惊逝水，歌翻《子夜》动梁尘。
犹怜掷果当年客，日日江皋赋雒神。
东明河上口占
杨应标（清代）

重重堤岸绕东明，尽是黄金力筑成。不用防河桑柘满，老农带月荷锄耕。
赠刘矮跛相士
文天祥（宋代）

炼石为形，铿金为音。
世方好圆，痴守方心。
阴阳絪緼，人一气质。
善恶之微，证于声色。
意所欲发，虽吾不知。
彼美子刘，洞其先几。
骯脏难合，今世道病。
如子所言，生禀已定。
戆夫勇士，往往一偏。
以视妾妇，岂不犹贤。
洪范得三，二曰刚克。
会其归其，好是正直。
学问工夫，气质用微。
汝能观形，安知其馀。
子术已定，吾情已成。
子执子术，吾安吾情。
临江仙（次韵李参政壁见贻生日）
魏了翁（宋代）

闲放楼前千里目，天边云大如囤。秋风入帽露华新。无端忧国梦，应到守封臣。

旧弼如今都有几，长教燕坐申申。折杨笑面背阳春。忧酲头欲雪，浊梦肺生尘。
隆兴书堂自警三十五首
陈淳（宋代）

圣人於燕居，德容申天如。
学者之自持，其可惰慢与。
感兴其五
李白（唐代）

西国有美女。
结楼青云端。
蛾眉艳晓月。
一笑倾城欢。
高节不可艳。
炯心如凝丹。
常恐彩色晚。
不为人所观。
安得配君子。
共乘双飞鸾。
御苑采茶歌十首
熊蕃（宋代）

采采东方尚未明，玉芽同护见心诚。
时歌一曲青山里，便是春风陌上声。
和林处士梅诗八首
刘学箕（宋代）

一树才开玉未残，忍此风雪耐些寒。
不须俗子聊翩去，政要幽人自在看。
白玉堂中春信早，黄金珏裹酒痕乾。
后凋孰与坚盟约，松竹青青共岁阑。
闲居
姚合（唐代）

不自识疏鄙，终年住在城。
过门无马迹，满宅是蝉声。
带病吟虽苦，休官梦已清。
何当学禅观，依止古先生？
招潘文虎
郑刚中（宋代）

亲朋数日闻，俯仰作礼数。
既事还书斋，妙画倚庭柱。
春蚓细萦纡，知子常我顾。
坐此尘俗因，颜色阻良晤。
迟疑负中心，恍若失所遇。
新诗今鼎来，车马审留驻。
拨置或少间，尚几枉前步。
别来胸腹奇，彼此欲呈吐。
当为扫中庭，柏子香一炷。
雪中归竹 其二
周紫芝（宋代）

小窗梅冷一花明，卧榻尘空六尺横。多谢去年湖上雪，随风时到竹坡鸣。
题药录
吕南公（宋代）

华佗气绝钓台侧，扁鹊坟荒浚水边。末俗好财无妙智，此书何日似鱼筌。
淮楚绝无行乐地万柳池边有开元小寺稍洁因载酒约淮上翁荀桂叔林绍先诸友同游
俞德邻（宋代）

柳外澄波系小艖，玉皇宫畔梵王家。蚁浮腊味杯行酒，鹤避晴烟灶煮茶。

客里招邀惭草率，座中沾洽笑兰阇。杖藜归路西风晚，一抹寒林万点鸦。
高家铺
黄英（明代）

边塞寒笳晚更哀，布衣谁识陇西才。行依道北左公柳，春断江南驿使梅。

战罢沙虫悲士卒，嘘同野马息尘埃。壮怀不醉凉州酒，为辅河湟政教来。
句 其三十四
释惠崇（宋代）

中食下林狖，夜禅移冢狐。
咏鹦鹉
李义府（唐代）

牵弋辞重海，触网去层峦。戢翼雕笼际，延思彩霞端。

慕侣朝声切，离群夜影寒。能言殊可贵，相助忆长安。
读後汉书
陆游（宋代）

季英行年九十八，犹灌园蔬授六经。
我欲图之置斋壁，世无顾陆善丹青。
寄畅园二十咏 其十二 丹邱小隐
秦耀（明代）

小隐人间世，神仙安可求。吾将炼大药，即次是丹邱。
雁字和彭禹峰先生韵 其二
吴孟坚（清代）

天空嘹唳鹤鸣皋，回雁峰前峰更高。既同江子花生梦，又忆毛生颖脱毫。

片羽影随编画幅，断肠声到振江涛。从来怕舞《霓裳曲》，冷落河山洒凤毛。
效竹枝体有感四首 其四
王质（宋代）

江南烟雨梅子肥，稻针刺水青离离。江南风物亦如此，所恨情怀非昔时。
三月十九日同亨仲按乐大晟
许景衡（宋代）

闻道莺花满上林，寻芳谁更畏霖霪。鸣鸠乳燕春欲晚，去马来牛泥自深。

出火星坛方肇祀，联镳乐府按新音。溶溶九陌皆流水，撩动平生江海心。
句 其一
邵伯温（宋代）

屈原宅畔蕙兰怨，神女祠边云雨愁。
还琦公诗卷
晁说之（宋代）

孤山教体外，赋诗汤休上。
后来数参寥，接手得宗匠。
东游四明山，怀人增恻怆。
何言还老琦，二公论辈行。
但欠主盟人，汲古自清唱。
明年已七十，句法何荡漾。
兹山近蓬莱，展卷到绝旷。
岛子敢赓酬，我正恨难傍。
同马水部蒋农部吴山晚眺
游朴（明代）

隔江遥送夕阳舂，并马吴山第一峰。东挹扶桑沧海接，西招天竺翠微重。

城鸦渐满来时路，野鹤空留去后踪。莫以登临生感慨，芳尊乍可破尘容。
暂归桂隐杂书四首 其四
张镃（宋代）

茅屋烟升正早炊，覆墙高柳涨新枝。飞绵莫便沾泥去，旧爱疏篱雪下时。
钗头凤 书愤
范安澜（宋代）

年华老。光阴耗。旧时颜面今枯槁。愁如缚。心无着。

十年昏聩，一朝惊觉。错。错。错。

灯花小。炉烟袅。匡床闷剧和衣倒。添萧索。增寥落。

暂摅胸膈，还须狂乐。酌。酌。酌。
赠蕊珠侍经潘常吉
白玉蟾（宋代）

一点红尘惹人心，蘂珠殿上堕遗簪。
当时同降瑶台路，只是于今鼓鹤林。
梦到人间不知退，夜夜窗下调玉琴。
笑指神霄归未得，绛阙清都烟霭深。
纪送太傅相公归阙
范仲淹（宋代）

搢绅谁敢望差肩，独向昌期协半千。首会云龙游少海，亲扶日半上中天。

碧油两就元戎镇，黄阁三提冢宰权。坐致唐虞成大化，退居师傅养高年。

闲披丹诀开炉灶，醉度清歌被管弦。同榜几人登将相，满朝今日羡神仙。

松楸薙草思纯孝，里巷挥金过昔贤。归赴诞辰知兑说，轻安拜舞寿觞前。
友人李先辈丑父尝以夷成诗二帙示余莫知为何
刘克庄（宋代）

筋力都非少壮时，不烦揽镜觉吾衰。
展禽出仕曾三已，表圣归吾有四宜。
饱阅交情悲世道，差强人意赖君诗。
此生到死惭三士，本自难招况易麾。
声声慢（禁酿）
尹济翁（宋代）

雕鞍芳径，翠管长亭，春酲不负妍华。几丈闲愁，寄风吹落天涯。深深小帘朱户，是何人、重整香车。愁未醒，记竹西歌吹，柳下人家。眉锁何曾舒展，看行人都是，醉眼横斜。寄语高阳，从今休唤流霞。残春又能几许，但相从、评水观茶。清梦远，怕东风、犹在杏花。
导引·鼎湖龙远
佚名（宋代）

鼎湖龙远，九祭毕嘉觞。遥望白云乡。箫笳凄咽离天阙，千仗俨成行。圣神昭穆盛重光。宝室万年藏。皇心追慕思无极，孝飨奉烝尝。
和白云庵七首·清风轩
黄庶（宋代）

老僧拂榻人不知，独与清风事来去。
朝昏宴坐向轩中，此身便是清风主。
蝶恋花·楼上钟残人渐定
陈允平（宋代）

楼上钟残人渐定。庭户沉沉，月落梧桐井。闷倚琐窗灯炯炯。兽落闲伴银屏冷。淅沥西风吹雁影。一曲胡笳，别後谁堪听。誓海盟山虚话柄。凭书问著无言应。
詶岑勋见寻就元丹丘对酒相待以诗见招
李白（唐代）

黄鹤东南来，寄书写心曲。倚松开其缄，忆我肠断续。

不以千里遥，命驾来相招。中逢元丹丘，登岭宴碧霄。

对酒忽思我，长啸临清飙。蹇予未相知，茫茫绿云垂。

俄然素书及，解此长渴饥。策马望山月，途穷造阶墀。

喜兹一会面，若睹琼树枝。忆君我远来，我欢方速至。

开颜酌美酒，乐极忽成醉。我情既不浅，君意方亦深。

相知两相得，一顾轻千金。且向山客笑，与君论素心。
《吕氏春秋》引鄙谚
佚名（先秦）

居者无载。行者无埋。黄金累千。不如一贤。
涌金亭同冀定甫马伯龄醉赋
谢榛（明代）

百泉声不断，风雨乱沧波。地接烟岚迥，天开灵秀多。

古人馀胜事，今代有狂歌。为爱苏门好，携樽共一过。
上刘商州
贯休（唐代）

周邵吁嘘气，结为祯祥云。客从远方来，持此将赠君。

时命偶不谬，授馆终南东。愔愔良吏师，不寐如老农。

丘轲文之天，代天有馀功。代天复代天，后稷何所从。
唐多令
仇远（元代）

凉露湿秋芜。空庭啼蟪蛄。紫苔衣、犹护金铺。疏箔翠眉人不见，衣水急，泣鳏鱼。
恨草倩谁锄。风吹鬓疏。问刘郎、别後何如。纵有桃花千万树，也不似，旧玄都。
九殿同魏懋忠冯用韫登显灵宫玉皇阁 其一
余继登（明代）

祈灵汉帝有仙坛，阆苑秋阴碧殿寒。宦海几人同对酒，天涯九殿此凭栏。

黄金台向荒城没，白玉珂从古陌看。回首红尘悲莽荡，紫云深处欲骖鸾。
次韵和长文紫微春雨二首
梅尧臣（宋代）

年年泼火雨，苦作清明寒。
梨花犹半绽，塘水已迷漫。
愁看日更永，冷漏夜未阑。
酒沫起玉盏，烛泪生铜盘。
春衣向来脱，带眼斗觉宽。
试问彼侠少，何处跨金鞍。
赠眠云道者
王坤泰（明代）

高山高士爱氤氲，一榻萧然向隔尘。静夜星河常迓月，因风好隔忽沾身。

游心老去长霞阁，济世时来任化钧。大旱遂教苏众瘼，为霖倾施莫逡巡。
御试丹桂
吴伯宗（明代）

花映蟾宫树拂云，绛霞光彩护奇芬。广寒此日清风好，吹动天香四海闻。
和孙邦求 其二
李正民（宋代）

回首宣城一梦间，黄公垆畔记前欢。故交十载穷空谷，得路三人到广寒。

韩愈应须拜东野，钟仪未必困南冠。平津晚佩黄金印，稳步青云兴始阑。
满江红
赵希蓬（宋代）

劲节刚姿，谁与比、岁寒松柏。几度欲、排云呈腹，叩头流血。杜老爱君□谩苦，贾生流涕衣空湿。为国家、子细计安危，渊然识。

英雄士，非全阙。东南富，尤难匹。却甘心修好，无心逐北。螳怒空横林影臂，鹰扬不展秋空翼。但只将、南北限藩篱，长江隔。
由青霞过石洞访叶化甫得龙字
胡世祥（明代）

仙人骑白鹿，探胜幸相从。雨过青霞谷，云深玉女峰。

洞箫飞碧落，归骑出疏松。池藻添新绿，何时起卧龙。
延庆写真赞二首
林亦之（宋代）

秋雨秋山夜，纵纵自横横。
平生无罪过，不合去为僧。
中秋月（一作瘳凝诗）
李洞（唐代）

九十日秋色，今秋已十分。

孤光吞列宿，四面绝微云。

众木排疏影，寒流叠细纹。

遥遥望丹桂，心绪更纷纷。
升堂颂古五十二首 其四十九
释怀深（宋代）

忠孝一心清似水，功名千古重如山。碧幢红旆照春色，赢得高堂白昼闲。
题译学张提举乃尊开封府尹张彦亨所藏郭熙盘车图
方回（元代）

车轣辘，牛觳觫。积雪皑皑，飞雪蔌蔌。前车上岭后车续，老牛服箱顾寒犊。

高雪弥山，低雪满谷。戴笠执鞭，冻腰局曲。画师画此何年事，关塞远征挽刍粟。

莫道牛疲项领秃，人疲于牛痛欲哭。峻岭之下旧村落，萧洒人烟知几簇。

莫道饷车过门外，门内田家眠正熟。百车千车过不已，敲门乞索何时足。

牛岂不需藁一束，人岂不取一匙粥。鸡犬不可保，妻子或窜伏。

画中水阁尔整齐，焉知不是逃亡屋。我闻造化心至公，人间乃有两般风。

庶民雌风扇臭秽，何独楚王之风雄。天地山川同一雪，眼见雪同心各别。

梁园才子简欲授，栘监老臣毡自齧。贫人闭户洛阳卧，壮士衔枚蔡州灭。

红炉锦帐羔酒斟，岂识盘车图中意愁绝。春日陌上花，同遨掷果车，不尔鳏翁嫠妇对花成咨嗟。

秋夜楼上月，同醉生尘袜，不尔羁臣逐客对月翻凄咽。

呜呼身在雪岭盘车图，还知世有子猷访戴无。
经臣重九假马同诸友登高 其一
许景衡（宋代）

借马登高日已曛，一尊眊氉自相亲。可怜山奥无多地，著尽秋来没兴人。
侠少年
薛逢（唐代）

绿眼胡鹰踏锦鞲，五花骢马白貂裘。

往来三市无人识，倒把金鞭上酒楼。
病中柬课会诸友二首 其一
周孚（宋代）

橘绿橙黄岁已秋，疏篱戢戢上牵牛。无方可已愤懑疾，属子一来开此愁。
葛仙翁炼丹石
方信孺（宋代）

见说刀圭已解仙，宁须丹灶半人间。
葛翁本是求勾漏，何意南来访此山。
减字木兰花·蛾眉螓首
王之道（宋代）

蛾眉螓首。舞雪娇回开冻候。尽道今年。千里风光萃绮筵。坐来新月。照我苍颜并白发。酒到休辞。自有黄芽介寿祺。
柳腰轻 其二 题陶侣侄所持王生山茶蛱蝶图扇
梁清标（清代）

王郎雅擅丹青笔。冰纨小，经营极。碧云裁叶，珊瑚镂翼。

图出无极春色。风微度、蝶粉初匀，雨新晴、蕊痕犹湿。

渲染黄徐堪敌。把江南、歘移河北。皎欺秋月。香生怀袖，胜赏忻同晨夕。

伴挥麈、小阮风流，乍妆成、草堂萧瑟。
次韵王寅甫
牟巘（宋代）

共惜余春赋式微，莫教当饭失苗藜。
行行直度南云北，得得还寻东院西。
白发已应随日长，黄鹂更与尽情啼。
试哦小雨轻埃句，绝胜前村滑滑泥。
绣谷堂中牡丹今岁惟开一枝杨子鹤马扶羲徐采若暨目存上人各为作图王石谷补一石余为题句
姜实节（清代）

四人分写一花枝，写出传看朵朵奇。恰似《兰亭》摹拓本，浅深肥瘦各相宜。
梨
刘筠（宋代）

玄光仙树阻丹梯，御宿嘉名近可齐。
真定早寒霜叶薄，樊川初晓露枝低。
先时樱熟烦羊酪，远信梅酸损瓠犀。
宋玉有情终未识，蔗浆无柰楚魂迷。
离别难 送蒋驭鹿游建溪
邹祗谟（清代）

越水吴山，待扁舟、久矣栖迟。只丈夫、南北东西。着征衫、何必赠将离。

应只有、奇字盈囊，虎跳龙卧，落纸争飞。过严滩，为访富春旧迹，重上钓鱼矶。

云冉冉，草萋萋。忆临歧，秋士休悲。听武夷幔亭仙乐，便骖鸾梅福也相期。

何况是、到处逢迎，天涯知己，斫鲙衔杯。怀故苑，畅好荔枝未熟，劝汝莫忘归。
昼坐
张弋（宋代）

出门无所往，独自坐胡床。
雨濯残梅尽，风吹百草长。
近边人喜战，偶病客传方。
不奈春愁密，思君对酒觞。
送牛自牧住武夷仙掌庵 其二
蓝仁（明代）

牧子疏狂早学仙，武夷更欲住千年。已从春雨修茅屋，便拟秋风买钓船。

仙酒肯分山客醉，神丹未许世人传。汪颠寂寞金公隐，尚想风流在眼前。
少年游
晁端礼（宋代）

眼来眼去又无言。教我怎生团。又不分明，许人一句，纵未也心安。

是即自古常言道，色须是艰难。愿早得来，虽然容易，管不等闲看。
和邓温伯二首 其一
冯山（宋代）

不独高文耀世奇，曾将宏议振天维。谁人才术能争首，自古功天贵及时。

暂别鹓鸿蓬海上，少留旌旆蜀江陲。西州笔砚虽衰落，会有中和乐职诗。
和梅挚北池十咏
蒋堂（宋代）

池上有丛菊，繁英满旧蹊。
金刀惜频翦，粉蜨得幽栖。
醉卉谁同插，香牋手自题。
遥思清赏处，野步岸东西。
菩萨蛮
曹勋（宋代）

天台不是登长道。浑如弱水烟波渺。楼上指归程。春风无限情。

波桥书不到。雁阵横空杳。愁绪比遥峰。依依千万重。
秋宵辞
白玉蟾（宋代）

吾身如浮云，缥缈归无家。
又如孤飞雁，不鸣跧蓼花。
路傍多青草，无语阅岁华。
野外亦有兰，抱香委泥沙。
夫岂造物者，故欲孤此邪。
九日用渊明韵二首 其一
方回（元代）

穷山岂有节，疲氓不聊生。比户迫冻馁，九日存空名。

旦视觜参中，斗极南北明。知我乏机杼，促织亦销声。

昔健酒易得，痛饮倚妙龄。焉知齿发暮，壶尽无可倾。

寒英粲荒圃，槁叶铿前荣。坚忍验学力，乖离怅时情。

死也谅不磨，可惜百无成。
谢何学士王专推官王道士同见访
魏野（宋代）

闲离锦帐带纱巾，谁从东郊访隐沦。
旧在幕在珠履客，新游门下羽衣人。
扫苔虽是开三径，采蕨何繇致八珍。
太史还应怪躔次，郎官星犯客星频。
鹧鸪天·怀王道甫
陈亮（宋代）

落魄行歌记昔游。头颅如许尚何求。心肝吐尽无余事，口腹安何岂远谋。
才怕暑，又伤秋。天涯梦断有书不。大都眼孔新来浅，羡尔微官作计周。
揭阳林虞笙孝廉
丘逢甲（清代）

百砚斋中十二方，买从京口压归航。汉碑周鼓留残篆，珍重流传古揭阳。
求范子默染鸦青纸二首
黄庭坚（宋代）

深如女发兰膏罢，明似山光夜月余。
为染溪藤三百个，待渠湔拂一床书。
雁塔斜晖
陈学佺（明代）

驱霓势欲尽寒潭，叠嶂联溪数树杉。倚槛云霞纷可掇，隔江铃树战方酣。

百年艳骨依灯火，双笏忠魂护净蓝。我欲起将多宝定，辩才何处问同参。
鲁中挽何鸣岐
宋登春（明代）

之子鲁男子，为交老更新。犹存悬磬室，不见挂瓢人。

泗上寻渔父，山中问隐沦。凤兮今巳逝，此意向谁陈。
得六弟书有归期
李彭（宋代）

茶鼎起松风，明窗共昏旭。孰令著征衣，贫病为推毂。

畏途阻且长，况兹加烦促。忽传尺素书，欢喜三过读。

蔽芾恶木荫，前修慎其独。缺月耿孤桐，归云赴深谷。

吾拟诵招隐，残章留子读。
过芙蓉岭对镜岭羊斗岭新岭塔岭赋短歌五首
方回（元代）

千钧巨石百十万，乱堆横峙塞山涧。
故今流水作呜咽，行人厌闻犹喜阚。
芙蓉非花镜非镜，无可充君耳目玩。
第一岭望二三岭，蜿蜒似作长蛇缓。
努力向前兮不须叹。君不见老夫足垠斗天下，
临危岂是趦趄者。
除夕至金陵伯严有诗见及因答其意
陈宝琛（清代）

一年两会近成例，今我来思乃骑岁。除夕倾谈漏且阑，元旦君先以诗至。

闭门歌哭取自养，瓠落无容岂忘世？浣花味谏并一炉，日冶万愁铸为字。

迩来此道失浮竞，根本性情害政事。训词深厚古有闻，未屑雷同况羹沸。

日辉风畅鸟雀喜，想望中兴验春气。蓍龟自取庶民从，鼗铎何关处士议？

老鸡不晨百无用，啄粟太仓类游戏。秋风事事可硬差，谭萟还当就吾契。
江下望永思陵
曾丰（宋代）

臣生差晚十馀年，八彩尧眉仅一瞻。凤出未能前附翼，龙归不及上攀髯。

山头铸鼎炉长冷，湖上号弓泪满沾。漠漠谷林无认处，城阳烟与草相黏。
偶题
姜特立（宋代）

莫恨卢姬嫁得迟，尚能料理旧容仪。
斑姑陈后承恩早，衰悴难堪似少时。
和梁转运判官韵
袁说友（宋代）

古括人豪醉墨鲜，一樽宁怯酒如船。
新诗磊磊珠玑落，不记梅花在眼前。
甲寅元日予七十矣酒间作短歌示子
陆游（宋代）

我昔自蜀归，百年已过半。观棋未终局，回视斧柯烂。

饱知山林未，富贵何足换。退休失健决，正坐闇且懦。

齿发日衰残，岁月难把玩。萧朱尚或隙，籍湜固宜畔。

出门无一欣，抚事有三叹。新年遂七十，推敬愧里闬。

眷眷惜兹夕，凛凛畏明旦。豁然忽大笑，愁若春冰泮。

穷达真两忘，生死付一贯。清尊既潋滟，硕果亦璀璨。

拥门纷鼓笛，上寿列童冠。老翁亦忘疲，起舞影零乱。

不独誇痴顽，自足洗患难。投床判宿酲，美睡到日旰。
春情
林应亮（明代）

雕栏朱箔澹池塘，旭日莺啼出洞房。
初服已从千蕊丽，新妆犹带百花香。
斗成百草遗金钏，弹罢孤桐倚玉床。
更道春宵闲弄笛，相将明月舞鸾凰。
初闻湖南蛙声成三诗 其一
张镃（宋代）

杏花杨柳傍清明，淡沲风光画不成。春到此时须急赏，绕堤今夜有蛙声。
颂古十五首
释慧远（宋代）

见处孤危立处高，急如石火利如刀。
到家问路家何在，掀倒棋盘脱布袍。
遍阅斋房题名独不见永叔戏作七言
刘敞（宋代）

十二楼居五碧城，祠官多识汉名卿。蓬莱仙客飞升早，不向丹台稍刻名。
舟次白沙
王庭圭（宋代）

朝发螺浦湄，暮宿白沙口。初为夜行计，有物应掣肘。

山云四面夜，风涛半江吼。落帆危石矶，就枕不敢久。

林深鸣鹤鹊，村远闻鸡狗。梦觉知月明，破篷见牛斗。

夜视天色清，解缆欲放溜。浪头聒天响，掀簸入我牖。

蒲帆未及张，篙师复回首。渡头有古祠，壁画杂怪丑。

舟人相与言，劝我酬神酒。出处本细事，阴晴亦常有。

我固不问天，岂问土木偶。
临安长官赵两山约观将军木石镜玲珑水净土寺 其一
释居简（宋代）

逐鹿区区百战酣，道边谁掩大夫惭。锦山锦野幽寻地，独对将军忆召南。
会霜晴诗
陈深（宋代）

朝暾上高树，雾卷第天遥。
劲气乘寒凝，严威见日锁。
钟清出远寺，马滑恐危桥。
稍逼南枝暖，疏花破寂寥。
冬日宴于庶子宅各赋一字得平
岑文本（唐代）

金兰笃惠好，尊酒畅生平。既欣投辖赏，暂缓望乡情。

爱景含霜晦，落照带风轻。于兹欢宴洽，宠辱讵相惊。
送冯茂叔分教岂城
陈深（宋代）

晋朝雷焕地，君去是清游。
神物今何处，沧江空处流。
客程二千里，吾道一扁舟。
徐孺祠前过，汀蘋为芳羞。
共赋韵咏庭中桐诗
吴均（南北朝）

龙门有奇价，自言梧桐枝。华晖实掩映，细叶能披离。

不降周王子，空待岁时移。严风忽交劲，遂使无人知。
晚步松岭
释今龙（明代）

懒慢山翁无定禅，放情幽处一盘旋。晚钟始度疏林外，霜月微升碧嶂边。

归鸟避人过远树，侍童改火汲新泉。扶筇独倚松屏望，石屋柴门锁暮烟。
和陆明叟
施枢（宋代）

了无闲事上眉纤，一炷清芗静昼帘。
造化自从回暖律，芬华顿觉转穷檐。
轻风度柳春情薄，细雨催化土脉黏。
所愧微官相束缚，何因共访酒家帘。
水龙吟·看人削树成槎
刘辰翁（宋代）

看人削树成槎，布帆海上秋风浪。白头坡老，知津水手，倚桄榔杖。九点齐州，半生髀肉，烟尘苍莽。但北窗梦转，青阴满眼，抚陈迹、玩新涨。

世事艰难已遍，笑而今、不堪重想。龙筋虎骨，根深伏兔，擎空千丈。礼乐文章，终须梦卜，南人为相。问凌烟生面，他时仿佛，似何人像。
晋四厢乐歌三首 其三 食举东西厢歌
佚名（魏晋）

天命大晋，载育群生。于穆上德，随时化成。自祖配命，皇皇后辟。

继天创业，宣文之绩。不显宣文，先知稼穑。克恭克俭，足教足食。

既教食之，弘济艰难。上帝是佑，下民所安。天佑圣皇，万邦来贺。

虽安勿安，乾乾匪暇。乃正丘郊，乃定冢社。廙廙作宗，光宅天下。

惟敬朝飨，爰奏食举。尽礼供御，嘉乐有序。树羽设业，笙镛以间。

琴瑟齐列，亦有篪埙。喤喤鼓钟，枪枪磬管。八音克谐，载夷载简。

既夷既简，共大不御。风化潜兴，如云如雨。如云之覆，如雨之润。

声教所暨，无思不顺。教以化之，乐以和之。和而养之，时惟邕熙。

礼慎其仪，乐节其声。于铄皇繇，既和且平。
自述
李珵（明代）

松菊森森径未荒，倦看尘迹马蹄忙。箧藏旧卷真连草，酿带春泉绿变黄。

天外冥鸿高得路，阶前玉树自生香。豪吟醉舞无拘碍，不是诗狂是酒狂。
夜与子遹说蜀道因作长句示之
陆游（宋代）

忆自梁州入剑门，关山无处不消魂。
亚松托宿逢秋雨，小柏经行听晓猿。
当日只知悲客硌，归来终亦老江村。
吾儿生晚那知此，聊对青灯与细论。
偈颂四十二首
释祖先（宋代）

百不知，百不会。
似兀如痴，随群逐队，
谁云赵璧无瑕颣。
龙山
刘攽（宋代）

西城门外龙山路，乘兴来游不厌频。后日重阳须一醉，青松系马菊留人。
题报恩方丈宋子展所作墨竹
冯时行（宋代）

丛筠抱清节，茂若含幽翠。
孤树老风霜，空枝少春意。
其中有磐石，人莫知其器。
坚顽如我心，脱尽荣枯累。
画不与诗谋，诗辄穷微理。
何时逢画郎，忘言笑相视。
雨后小园
刘攽（宋代）

雨多三径似荒郊，处处秋阴紫翠交。照水白莲霜雪朵，倚天乔翠夕阳梢。

池光俯见游鱼窟，楼角遥临宿羽巢。倚杖移时看蚁斗，操舟缭岸试杯胶。

墙阴静色怜甘菊，垣上悬藤识苦匏。老圃不须讥抱瓮，野人无事伴诛茅。
将乐县
胡仲弓（宋代）

石径盘千折，林枫大十围。
山如昌化到，水似弋阳溪。
楼阁层层画，田园种种宜。
惜非乡国远，有意卜幽楼。
颂古四十五首
释慧远（宋代）

神仙秘诀妙难传，秃顶修罗打左拳。
半夜归来无觅处，忍饥高卧饭箩边。
梅雨连日首
方回（元代）

骤骇寒成暑，难求簟换毡。
通身都是痒，彻晓竟无眠。
鼠侮貓犹幼，蚊邀蚤共儇。
顺流日千里，便合上江船。
次韵桂林经略李尚书投赠之句三首 其一
汪藻（宋代）

方隅谋帅重，帝岂贾生疏。绝域须高枕，中朝辍引裾。

边城雄鼓角，幕府省文书。暂作骖鸾去，群公叹不如。
乐山祷雨
黄瑀（宋代）

直上云峰表，云间谒洞天。
自惭无善政，来此乞丰年。
闻子耕司户兄非一日昨见墨帖于中州又诵五言长篇于刘子澄许今兹乃遂识面辄题鄙
赵蕃（宋代）

墨妙初看眼自明，诵诗还见五言城。不惟喜获吾党士，要是未忘山谷盟。

我亦可怜耽句癖，君其勉力振家声。祗今此道寒如水，莫以微官取重轻。
湖上晚归寄诗友
陈师道（宋代）

蓑笠宜多病，衣冠错致身。
清愁偏待客，白发解禁人。
江月深留雪，山梅探借春。
兴从湖上发，诗为道人频。
杨屏衡乞题其母金太孺人经声灯影图 其二
陈宝琛（清代）

定心皈佛息诸缘，老福非祈自恃天。一记裴侯足传信，机灯端赖北江贤。
义门郑仲舒先生得请归浦江余于先生同里且亲故赋是诗情见乎辞矣
张孟兼（明代）

郑公去年离北平，束书抱病来南京。城隅解后喜且惊，开颜握手言再生。

自从南北屦构兵，日夜怅望乡关情。几回寄书雁南征，中心摇摇若悬旌。

苦遭丧乱百病婴，客边囊橐一旦倾。此来四顾徒茕茕，岂料吾子与合并。

我时闻之涕泗横，况公素有文章名。居官胜国职最清，经筵□擢转庠黉。

及当玉署已宦成，又为奉常典粢盛。人生际此自足荣，但恨白发已数茎。

怀哉屈子全忠贞，谊与日月同光晶。愿言夕餐秋菊英，佩明月珰纫茝蘅。

悬河之论春雷轰，使旁睹者颜发赪。索居半载留帝城，坐听夜雨哦寒檠。

眼前倏忽时变更，春风一见衰草萌。公家孝义好弟兄，遣儿千里来远迎。

乃今得请荷圣明，身若插羽乘风轻。过门云别明遂行，开船要趁蒸雨晴。

夜久不寐视长庚，长庚欲落钟鼓鸣。庭树喔喔闻鸡声，蒯缑起舞冠绝缨。

公归我愁丝乱萦，亦有梦寐怀先茔。如过吾父款柴荆，为言恨不同趋程，终当早晚乞归耕。
送外
龙辅（宋代）

绿柳千条映远空，郎君欲别思忡忡。
愿得化为江上水，与郎直到赤门东。
谢范守惠鹅
李之仪（宋代）

玉翎红觜小池中，双入筠笼寄病翁。不是山阴亲换得，自惭书学久无工。
琴曲歌辞。绿竹引
宋之问（唐代）

青溪绿潭潭水侧，修竹婵娟同一色。
徒生仙实凤不游，老死空山人讵识。
妙年秉愿逃俗纷，归卧嵩丘弄白云。
含情傲睨慰心目，何可一日无此君。
挽陆景渊主簿
孙应时（宋代）

辈行吾虽晚，交情久最亲。
湖山追胜赏，棋酒过比邻。
满眼思群颜，伤怀已二人。
君今复何往，不忍梦音尘。
奉送李大夫归长沙
沈辽（宋代）

秋潮夜落江为墟，青溪茁茁生菰蒲。舟舫逍遥宾从疏，谁识长沙李大夫。

十年持节使江吴，转入七闽将漕车。道上狂贼未伏诛，少壮疮痍官吏逋。

公方疾驱布威德，朝廷发兵趣捕贼。兵多贼少即日降，公独至今为失职。

白首飘然归故国，由来仕宦终无极。

借令得意任公卿，年迫桑榆心更惜。昔时柴车一束书，今日朱门百口食。

大夫月奉三万钱，何必要涂争埶力。野人结庵齐山傍，早岁曾为门下客。

不遗簪履惠相访，顾我青山唯四壁。野人适自三湘来，布衣犹带湘山碧。

公舟少驻洞庭下，尽洗都城尘土迹。
南康赵明府赠予四诗和其首篇二首
刘克庄（宋代）

二老风流接见闻，馀香未远尚堪薰。
明师岂不使人巧，老仆安堪重子文。
策蹇何由追抹电，化龙吾亦愿为云。
从来作圣功夫处，不在生知在积勤。
送客东归
李端（唐代）

昨夜东风吹尽雪，两京路上梅花发。行人相见便东西，

日暮溪头饮马别。把君衫袖望垂杨，两行泪下思故乡。
恭题宣宗御笔扇面上有宣德六年字
梁储（明代）

淇园湘水万千枝，不似君王笔下奇。高者拂云低拂地，想应重有凤来仪。
金山行送林提学之山西
邵宝（明代）

大江之中，有峰崔嵬。屹然独立不可动，百川到此皆萦回。

乾坤风气，与水相移推。来今往古无断续，中间有阖复有开。

顺流直泻忽此突然者，俨如玄圭锡禹戴履参三才。

吾闻岷山导江，东沱北汇，茫然两涯。瞿塘谁为峡，滟滪谁为堆。

洞庭东去小孤小，又东千里行绕凤凰之高台。南徐望海只尺是青天，如宇置此坳堂杯。

兹峰非柱亦非碣，清泠隔绝人间埃。神宫佛刹半参倚，唐镌宋刻剥落生莓苔。

蛟龙隐盘窟，鸾鹄栖悬崖。上摩苍茫下临空洞兮，不可以测度，但见海有西户江有东南隈。

一山二水理应尔，嗟此卷石直从何地天将来。水神夜戒百灵护，万骑驱逐疾走如衔枚。

吁嗟乎，尾闾去终日，昆崙几时回。振陵风雨潮汐争喧豗。

大哉吾道一逝者，夫何为乎有澜日倒波今颓。若非藉此作孤障，彼狂且悍将谁与之裁。

吾人定力如此石，沧桑不变此石无倾隤。送君须上最高处，商声击石开君怀。

太行绝顶更回首，一航东海何如哉。
酒肆走笔戏赠汪苍岩
甘运源（清代）

君知我忆蜀山岑，斗酒殷勤话别心。今日座中无李白，桃花潭水向谁深。
夏日宿西禅院
潘阆（宋代）

此地绝炎蒸，深疑到不能。
夜凉如有雨，院静若无僧。
枕润连云石，窗明照佛灯。
浮生多贱骨，时日恐难胜。
贺新凉
易顺鼎（清代）

瘦马行秋遍。镇悤悤、庾郎愁老，长卿游倦。回首秦楼箫声冷，锦瑟华年一箭。

料衫上、舞红都变。宿酒醒时嘶骑晓，记绿杨残月江南岸。

春去也，杜鹃唤。

缃桃谢后歌尘散。枉逢人寻消问息，断鸿难倩。辜负萧娘临歧语，薄命累侬书剑。

更休赋、梨花秋苑。凉到天涯双鬓影，笑西风也自飘零惯。

又吹落，碧云片。
晚登风幡阁
释函是（明代）

望处江山旧，凭高独怆然。曾随章贡水，直抵秣陵天。

六月溪楼上，三年樵舍前。风光今夕异，抚景倍流连。
依韵许主客北楼夜会
梅尧臣（宋代）

一日能逢几笑欢，高楼红蜡滴金盘。
吟余陇首云初散，唱尽阳关露已寒。
不管星河渐西落，自将烟水去程宽。
当时坐客各南北，谁忆重游泛木兰。
为乐天自勘诗集因思顷年城南醉归马上递唱艳曲…成篇
元稹（唐代）

春野醉吟十里程，斋宫潜咏万人惊。

今宵不寐到明读，风雨晓闻开锁声。
无诗
史弥宁（宋代）

合向青林岸幅巾，却来闹里著吟身。
竹君门上私相语，两日无诗羞杀人。
以去年诗再答正夫
彭汝砺（宋代）

不愿与公终食违，别离草草不胜思。老便静处溪山好，懒见闲胜日月迟。

论易朱云折其角，说诗匡鼎解人颐。岁云暮矣来何晚，倚杖相望一水涯。
怀古堂有感 其四
黄裳（宋代）

胜负区区昔已非，山河今落太平时。歌声皆是田家乐，岂有虞姬一段悲。
种梅
刘翰（宋代）

凄凉池馆欲栖鸦，采笔无心赋落霞。
惆怅后庭风味薄，自锄明月种梅花。
孤雁 其一
吴惟信（宋代）

成行远远别衡阳，岂道如今却断行。声咽为啼千嶂月，翅低因负五更霜。

虽云传信元无托，纵不遭烹亦可伤。遥相倦飞沙上去，芦花吹雪水茫茫。
咏史八首·乐羊子妻
蒲寿宬（宋代）

拾遗戒不受，见金等沙泥。
对姑不能食，又愧他舍鸡。
其视取枣人，冰炭恐不齐。
宜兴山房十首
李曾伯（宋代）

晓起炉烟一缕清，梵音缭绕槛轩行。
须臾日上松梢了，又听斋钟相斋鸣。
高侍御话及
吴融（唐代）

白玉花开绿锦池，风流御史报人知。看来应是云中堕，偷去须人月下移。

已被乱蝉催晼晚，更禁凉雨动䙰褷。习家秋色堪图画，只欠山公倒接䍦。
重叶梅
李龙高（宋代）

雪片层层簇玉林，寒窗光炯照人心。
春风著物须平等，那得工夫有浅深。
閒居杂咏三十二首·君臣
陈淳（宋代）

君臣本大分，天尊而地卑。
一言在有义，不可以为利。
东园四时词 其四 冬
胡应麟（明代）

雪片高天坠草庐，瑶台鸾鹤望清虚。梅花万树孤山下，何似桥头策蹇驴。
二月二十九日蒙恩赐椰子三枚赋此志感
韩雍（明代）

海邦佳品贡来新，中使传宣使近臣。金母仙瓜差可儗，楚江萍实岂堪伦。

剖开玉椀光偏润，泻出琼浆味独真。千载深恩无可报，拜瞻嵩岳颂严宸。
送见一公还栖贤
释今镜（明代）

约君投老是匡庐，金井埋头愿不虚。松未成阴归计早，雪犹当路客途纡。

休惊屋破藏冰柱，好借窗明读梵书。行爱清冬风日美，白云深处莫踌躇。
木兰花慢 挽𠙆社马介公母刘太夫人
聂树楷（清代）

遥空仙乐奏，鸾鹤下、迓真妃。是绛帐儒风，青藜家世，两好门楣。

当年赁舂梁庑，记绝荤剜臂事依稀。萱草忘忧树背，菊花献寿延厘。

看辉煌一品，朱衣丹诰荷彤墀。喜树挺三株，兰滋九畹，晚境愉怡。

麻姑海尘三见，指华鬟天上数归期。濡染欧阳椽笔，泷冈待表丰碑。
悼亡 其四
王十朋（宋代）

夤缘偶作于飞侣，梦寐相随到数州。泥上迹留鸿已去，舟中刻在剑难求。
三用韵谢孙花翁赵宽堂赵贵方见和
杜范（宋代）

金飚荡天末，清泠聚兹花。
凛然傲且拒，霜天肩正差。
好事共一观，目眩五色霞。
但此尉寂寞，那复矜荣华。
谁无兰蕙姿，谁无桃杏葩。
秋边竟谁语，短瓶插交加。
但知爱风味，何必加齿牙。
未能输一醉，有兴浩无涯。
菩萨蛮
曹勋（宋代）

雨昏连夜催炎暑。暑炎催夜连昏雨。长簟水波凉。凉波水簟长。

翠鬟双倚醉。醉倚双鬟翠。香枕印红妆。妆红印枕香。
华亭十咏 其十 三女岗
唐询（宋代）

淑女云亡久，哀丘尚著名。九原谁可作，千载或如生。

青骨何时化，荒榛此地平。空馀图谍在，不复启佳城。
送经筵捡讨邹鲁望之北流尹
乃贤（元代）

金篆牙牌束带县，黄绫小册进经筵。直庐半夜留宣室，载笔频年幸醴泉。

阙下久推人物论，岭南今识孝廉船。橐驼郭老城西住，临别须求种树篇。
忆王孙·杨柳风前旗鼓闹
佚名（宋代）

杨柳风前旗鼓闹。正陌上、闲花芳草。忍将愁眼覰芳菲，人未老。春先老。长安比日知多少。日易见、长安难到。无情苕水不西流，渐迤逦、仙舟小。
番客篇
黄遵宪（清代）

山鸡爱舞镜，海燕贪栖梁。众鸟各自飞，无处无鸳鸯。

今日大富人，新赋新婚行。插门桃柳枝，叶叶何相当。

垂红结彩球，绯绯数尺长。上书大夫第，照耀门楣光。

中庭寿星相，新𥮕供中央。隐囊班丝细，坐褥棋局方。

两旁螺钿椅，有如两翼张。丹楹缀锦联，掩映蛎粉墙。

某某再拜贺，其语多吉祥。中悬剥风板，动摇时低昂。

遍地红藤簟，泼眠先生凉。地隔衬蒐白，水纹铺流黄。

深深竹丝帘，内藏合欢床。局脚福寿字，点画皆银镶。

蚊帱挂碧绡，犀毗堆红箱。旁室铜澡盆，满储七香汤。

四壁垂流苏，碎镜随风飏。华灯千百枝，遍绕曲曲廊。

庭下众乐人，西乐尤铿锵。高张梵字谱，指挥抑复扬。

弇口铜洞箫，芦哨吹如簧。此乃故乡音，过耳音难忘。

蕃乐细腰鼓，手拍声镗镗。喇叭与毕栗，骤听似无腔。

诸乐杂沓作，引客来登堂。白人絜妇来，手携花盈筐。

鼻端撑眼镜，碧眼深汪汪。裹头波斯胡，贪饮如渴羌。

蚩蚩巫来由，肉袒亲牵羊。余皆闽粤人，到此均同乡。

嘻嘻妇女笑，入门道胜常。蕃身与汉身，均学时世妆。

涂身百花露，影过壁亦香。洗面去丹粉，露足非白霜。

当胸黄亚姑，作作腾光芒。沓沓靸履声，偕来每双双。

红男并绿女，个个明月珰。单衫缠白叠，尖履拖红帮。

垂垂赤灵符，滟滟琲交珰。一冠攒百宝，论价难为偿。

簇新好装束，争来看新郎。头上珊瑚顶，碎片将玉镶。

背后红丝绦，交辫成文章。新制绀绫絓，衣补亦宝装。

平头鹅顶靴，学步工趋跄。今行亲迎礼，吉日复辰良。

前导青罗伞，后引绛节幢。驾车四骝马，一色紫丝缰。

薄纱宫灯样，白画照路旁。海笛和云锣，八鸾鸣玱玱。

帕首立候人，白鹭遥相望。到门爆竹声，群童喜欲狂。

两三戴花媪，捧出新嫁娘。举手露约指，如枣真金钢。

一钚五百万，两钚千万强。腰悬同心镜，衬以紫荷囊。

盘金作绲带，旋绕九回肠。上下笼统衫，强分名衣裳。

平生不著袜，今段破天荒。明珠编成履，千琲当丝纕。

车轮曳踵行，蛮婢相扶将。丹书悬红纸，麒麟与凤凰。

一双龙纹烛，华焰光煌煌。第一拜天地，第二礼尊嫜。

后复交互拜，于飞燕颉颃。其他学敛纴，事事容仪庄。

拍手齐欢呼，相送入洞房。此时箫鼓声，已闻歌鲦鲿。

点心嚼月饼，饤座堆冰糖。啖蔗过蔗尾，剖瓜馀瓜襄。

流连与波罗，争以果为粮。赤足络绎来，大盘芦膻芗。

穿花串鱼鲊，薄纸批牛肪。今日良宴会，使我攒眉尝。

食物十八品，强半和椒姜。引手各搏饭，有粳有黄粱。

蒲桃百瓶酒，破碎用斗量。呼么复喝六，拇战声琅琅。

频黎小海瓯，举白屡十觞。既醉又饱腹，出看戏舞场。

影戏粉牵丝，幻人巧寻橦。蓝衫调鲍老，玉瞳辉文康。

蹋鞠肩背飞，迅若惊凫翔。白打唱《回波》，引杖相击撞。

金吾今驰禁，赌钱亦无妨。初投升官图，意取富贵昌。

意钱十数人，相聚捉迷藏。到手十贯索，冈利各筹防。

名为叶子戏，均为钱神忙。醉呼解酲酒，渴取冰齿浆。

饮酪拣灌顶，烹茶试头网。吹烟出烟叶，消食分槟榔。

旧藏淡巴菰，其味如詹唐。倾壶挑鼻烟，来自大西洋。

一灯阿芙蓉，吹气何芬芳。分光然石油，次第辉银釭。

入夜有火戏，语客留徜徉。行坐粉聚散，笑谈呼汝卬。

中一蒜发叟，就我深浅商。指问座上客，脚色能具详。

上头衣白人，渔海业打桨。大风吹南来，布帆幸无恙。

初操牛头船，旁岸走近港。今有数十轮，大海恣来往。

银多恐飞去，龙圜束万镪。多年甲必丹，早推蛮夷长。

左边黑色儿，乃翁久开矿。宝山空手回，失得不足偿。

忽然见斗锡，真乃无尽藏。有如穷秀才，得意挂金榜。

沈沈积青曾，未知若干丈。百万一紫标，多少聚钱缿。

曷鼻土色人，此乃吾乡党。南方宜草木，所种尽沃壤。

椰子树千行，丁香花四放。豆蔻与胡椒，岁岁收丰穰。

一亩值十钟，往往过所望。担粪纵馀臭，马牛用谷量。

利市得三倍，何异承天贶。右坐团团面，实具富者相。

初来锥也无，此地甫草创。海旁占一席，露处辟榛莽。

蜃气嘘楼台，渐次铲叠嶂。黄金准土价，今竟成闾巷。

有如千户侯，列地称霸王。善知服食方，百味作供养。

闻有小妻三，轮流搔背痒。长颈猕猴面，此物信巨驵。

自从缚马足，到处设鱼网。夥颐典衣库，值十不一当。

一饮生讼狱，谁敢倾家酿？搜索遍筐箧，推敲到盆盎。

自煎婴粟膏，载土从芒砀。鸡洎窃更鹜，颠倒多奇想。

龙断兼赝鼎，巧夺等劫掠。积钱千百万，适足供送葬。

君看末座客，挥扇气抗爽。此人巧心计，自负如葛亮。

千里封鲊羹，绝域通枸酱。积著与均输，洞悉万物状。

锦绣离云爵，妙能揣时尚。长袖善新舞，胡卢弃旧样。

千帆复万箱，百货来交广。遂与西域贾，逐利争衰旺。

即今论家资，问富过中上。凡我化外人，从来奉正朔。

披衣襟在胸，剃发辫垂索。是皆满洲装，何曾蛮服著。

初生设汤饼，及死备棺椁。祀神烛四照，宴宾酒三酌。

凡百丧祭礼，高曾传矩彟。风水讲龙砂，卦卜用龟灼。

相法学《麻衣》，推命本《硌碌》。礼俗概从同，口述仅大略。

千金中人产，咸欲得封爵。今年燕晋饥，捐输颇踊跃。

溯从华海来，大抵出闽骆。当我鼻祖初，无异五丁凿。

传世五六叶，略如华覆萼。富贵归故乡，比骑扬州鹤。

岂不念家山，无奈乡人薄。一闻番客归，探囊直启錀。

西邻方责言，东市又相斮。亲戚恣欺凌，鬼神助咀嚼。

曾有和兰客，携归百囊橐。眈眈虎视者，伸手不能攫。

诬以通番罪，公然论首恶。国初海禁严，立意比驱鳄。

借端累无辜，此事实大错。事隔百余年，闻之尚骇愕。

谁肯跨海归，走就烹人镬？言者袂掩面，泪点已雨落。

满堂杂悲欢，环听咸唯诺。到此气惨伤，笳鼓歇不作。

橐橐拍板声，犹如痛呼謈。道咸通商来，虽有分明约。

流转四方人，何曾一字著。堂堂天朝语，祇以供戏谑。

譬彼犹太人，无国足安托？鼯鼠苦无能，橐驼苦无角。

同族敢异心，颇奈国势弱。虽则有室家，一家付飘泊。

仓颉鸟兽迹，竟似畏海若。一丁亦不识，况复操笔削。

若论祛卢字，此方实庄岳。能通左行文，千人仅一鹗。

此外回回经，等诸古浑噩。不如无目人，引手善扪摸。

西人习南音，有谱比合乐。孩童亦能识，识则夸学博。

识字亦安用，蕃汉两弃却。愚公传子孙，痴绝谁能药？

近来出洋众，更如水赴壑。南洋数十岛，到处便插脚。

他人殖民地，日见版图廓。华民三百万，反为丛驱雀。

螟蛉不抚子，犬羊且无鞟。此闻欧澳美，日将黄种虐。

向来寄生民，注籍今各各。周官说保富，番地应设学。

谁能招岛民，回来就城郭？群携妻子归，共唱太平乐。
颂古三十一首
释梵琮（宋代）

淡红浓绿暗纷纷，是处人家开竹门。
堪叹往来游玩者，不知身已过花村。
洞岩入鳖口有石枰石桥及石池诸景
徐渭（明代）

洞梁高负泥沙恶，一躯巧骨裹痴鞟。昨闻巳是三十年，今夕张灯始扪摸。

初疑螺尾不可梯，再进再折无尽期。鱼脑别波枯未已，蜃脚逢沙涩懒移。

人言此语得大槩，却须请君说细微。桃根倒僵虫齧久，蜜脾仄挂蜂归稀。

二洞三洞止一隙，解衣卧洞身投鳖。苍枰烂斧或有人，石桥浸影终无月。

当时蒋侯身不死，一去亲赍五日米。遥闻橹响送江船，头上恐是钱塘水。

避秦岂直武陵隈，何事桃花不出来。星河作影当归路，疑是淳于梦大槐。
和净因老师渔父词
释子淳（宋代）

四海无家何拘碍，垂丝坐对烟云霭。
水急风和舟行快，严霜届莲裳，
箨笠和烟戴。
念奴娇·江南春色
陈亮（宋代）

江南春色，算来是、多少胜游清赏。妖冶廉纤，只做得，飞鸟向人偎傍。地辟天开，精神朗慧，到底还京样。人家小语，一声声近清唱。因念旧日山城，个人如画，已作州中想。邓禹笑人无限也，冷落不堪惆怅。秋水双明，高山一弄，著我些悲壮。南徐好住，片帆有分来往。
洋州三十景 其十七 菡萏亭
鲜于侁（宋代）

夏绿分照水，秋香仍满地。吴宫谁教战，一一尽妖媚。
浪淘沙
周密（宋代）

芳草碧茸茸。染恨无穷。一春心事雨声中。窄索宫罗寒尚峭，闲倚熏笼。

犹记粉阑东。同醉香丛。金鞍何处骤骅骢。袅袅绿窗残梦断，红杏东风。
简振道判官
彭汝砺（宋代）

涉汴浮淮即渡江，一春饱满看沧浪。临溪高柳为谁绿，隔浦幽沧还自香。

暖日鱼儿浮密藻，轻风燕子语危樯。遥知景物烦酬唱，到日诗成几百章。
前住黄檗亮西山挽诗
林希逸（宋代）

畴昔西山元有亮，师今名亮号西山。初修白业光时现，晚破玄关发已斑。

缘熟不妨逢檗住，意阑忽漫杖藜还。雁湖未久跏趺去，汝蜕虽高我怆颜。
题琴堂
连涧（宋代）

堂下肃且清，琴声淡而古。
学道则爱人，岂独闻其语。
送郑尚书守建安十首
彭龟年（宋代）

一贤去国四方嗔，却恐猜疑到玉宸。
急把丐閒书报下，此行犹足律贪人。
书节孝先生事实于先生诗编之后
张舜民（宋代）

古人往矣名空存，尔来冠带谁其伦。
语言渊骞行跖蹻，俯仰不愧何缤纷。
先生道义完且洁，去彼取此非今人。
事亲不但彩衣戏，刻木省定长悲辛。
抛官却扫醉经史，胸中宁复留纤尘。
履穿袍敝突不墨，辞币与粟甘清贫。
自从秀发到白首，造次于是如一晨。
当知有昊悯浇散，先生故出援斯民。
嗟余禀赋虽不敏，管窥偶幸知所因。
讲闻先生亦已久，云为輙以书诸绅。
朅来广陵两阅岁，所得比旧尤加亲。
此编雅什数百计，覃思成诵惊余神。
恍如听乐周太庙，黄钟大吕皦且纯。
又如典瑞出圭璧，璀璨满目非玞珉。
伟哉固足信万一，彷彿相见容彬彬。
吾皇图治急遗逸，空谷相望推蒲轮。
先生高卧焉得遂，细扎匪日颁严闉。
奈何缰锁脱无计，洒扫犹阻致此身。
愿言师法不少懈，庶几有立逃湮沦。
送卢侍御赴河北
刘长卿（唐代）

谪居为别倍伤情，何事从戎独远行。
千里按图收故地，三军罢战及春耕。
江天渺渺鸿初去，漳水悠悠草欲生。
莫学仲连逃海上，田单空愧取聊城。
琴歌
阮瑀（魏晋）

奕奕天门开。大魏应期运。
青盖巡九州。在东西人怨。
士为知己死。女为悦者玩。
恩义茍敷畅。他人焉能乱。
喜清宇伯强自外县归
周孚（宋代）

不见尊前两友生，流年欲尽不胜情。寒窗孤坐风初定，短策同来雪正晴。

浊酒只今俱入务，新诗从此试寻盟。黄尘掠面无佳思，乞得逢君眼便明。
感怀三首 其二 叶太保梦熊
何转书（明代）

蛟龙窟宅贯丰湖，西北群峰势若驱。谁自圯桥传玉匣，夜当雷雨读阴符。

播宁讨贼书三上，刘哱惊魂火一诛。归后东征师顿老，川原从此渐为枯。
句 其三
释昙颖（宋代）

自从游紫陌，谁肯隐青山。
入雁山过双峰
楼钥（宋代）

眼前未见古龙湫，望望前山景自幽。
红日一门千嶂晓，翠峰双自半空秋。
风高落木无边下，气劲閒云逐处收。
要识雁山真面目，直须霜后一来游。
古倾杯 晨闻布谷声，拟乐章
姚华（清代）

度龙催耕，夏声呼起，春意销沈了。光阴叶底花谢尽，愁梦耽人多少。

杜鹃短羽难来，闻伊似早。乡音未隔，山风破晓。约略声在，云里烟中引到。

尚倚枕阴晴难料。念春暮、呼晴偏好。奈暗数流年，芳菲难贷，新翠抽林筱。

薰弦池阁听叫。信息近、饼饵风光，炊边报早。药圃恋晚，余春仍老。
同潘德久作明妃作
姜夔（宋代）

明妃未嫁时，满宫妒蛾眉。
一朝辞玉陛，人人泪双垂。
寄项如山伯仲
陈谟（明代）

更无尘土到柴门，还爱疏髯点雪痕。鸥鹭江天新保社，桑麻春雨旧田园。

尧民击壤应同乐，鲁殿灵光让独尊。况复惠连群从好，诗怀浓处酒盈樽。
和甫如京师微之置酒
王安石（宋代）

季子将北征，貂裘解亭皋。
使君拥鸣驺，出饯载酒醪。
作诗宠行色，坐客多贤豪。
信知大夫才，能赋在登高。
陟屺忧未已，强歌反哀号。
问言归何时，逮此冬风饕。
川涂良阻修，箠辔慎所操。
黄屋初启圣，万灵归一陶。
询谋及疏贱，拔取皆时髦。
往矣果有合，可辞州县劳。
偶见·深山曲路见
徐祯卿（明代）

深山曲路见桃花，马上匆匆日欲斜。
可奈玉鞭留不住，又衔春恨到天涯。
和孙倅见贻八首
曹勋（宋代）

世道艰虞太白光，风栖雨食铁衣凉。
谁歌汉月空相识，漫有山花先自香。
塞上许时兵未息，水边它日话尤长。
想当清夜圆蟾白，曾欲题诗问庾郎。
凉轩
江泳（宋代）

一轩新创足清凉，岸帻披襟暇日长。极目闲田虞舆芮，凝神虚室老兼庄。

檐牙高揭啄山色，簟角平舒约水光。料得北窗风更细，何妨笑傲比羲皇。
旧边诗九首 其二 蓟州
方还（清代）

北平雄镇翼幽燕，千里潮河朔漠连。司马高台闻夜吹，卢龙古塞入秋烟。

开疆竞说分三卫，筹国何因弃外边。叹息宁封南徙后，遂令烽火达甘泉。
鹊鸦行
于石（宋代）

世以鹊为吉，人多喜其鸣。
世以鸦为凶，鸣多人辄嗔。
吉凶一以定，嗔喜此焉分。
相彼新罗鹞，于何分爱憎。
群鸦竞喧集，有耳若不闻。
一鹊不相容，搏击以为能。
不知鹊可喜，甘与鸦为群。
妒善复党恶，鸷悍徒不仁。
石显怙权宠，望之不容身。
林甫擅柄用，何有乎九龄。
宁为望之辱，不作石显荣。
宁为九龄死，不作林甫生。
邪正苟倒置，是非竟难陈。
人事无不然，何独此微禽。
偈颂八十五首 其八十
释妙伦（宋代）

窦八抽身已败赃，偷儿曲为巧遮藏。一家著贼犹闲事，搅断平人几肚肠。
中元日晓登碧落堂望南北山二首 其一
杨万里（宋代）

节里少公事，底忙起侵晨。望秋怯残暑，及此东未暾。

登山俯平野，万壑皆白云。身在白云上，不知云绕身。
诗送碧崖甘叔怀游庐阜兼简白鹿山长吴兄唐卿及诸耆旧三首 其一
朱熹（宋代）

羌庐不见几经年，一话清游一怅然。此日送君凭问讯，千峰影里旧潺湲。
菱花怨
贺铸（宋代）

叠鼓嘲喧，彩旗挥霍，苹汀薄晚，兰舟催解。别浦潮平，小山云断，十幅饱帆风快。回想牵衣，愁掩啼妆，一襟香在。纨扇惊秋，菱花怨晚，谁共蛾黛。

何处玉尊空，对松陵正美，鲈鱼瓜菜。露洗凉蟾，潦吞平野，三万顷非尘界。览胜情无奈。恨难招、越人同载。会凭紫燕西飞，更约黄鹂相待。
重寄荔枝与杨使君，时闻杨使君欲种植故有落句之戏
白居易（唐代）

摘来正带凌晨露，寄去须凭下水船。映我绯衫浑不见，

对公银印最相鲜。香连翠叶真堪画，红透青笼实可怜。

闻道万州方欲种，愁君得吃是何年。
小楼二首 其二
陈裔仲（清代）

存没已多感，悠悠将母心。抚躬惭自立，祝发复登临。

高挹山光媚，俯看江水深。不才世相弃，无暇涕沾襟。
白鹿洞二首·其二
王贞白（唐代）

一上西园避暑亭，芰荷香细午风轻。
眼前物物皆佳兴，并作吟窝一味清。
三台·清明应制
万俟咏（宋代）

见梨花初带夜月，海棠半含朝雨。内苑春、不禁过青门，御沟涨、潜通南浦。东风静、细柳垂金缕。望凤阙、非烟非雾。好时代、朝野多欢，遍九陌、太平箫鼓。
乍莺儿百啭断续，燕子飞来飞去。近绿水、台榭映秋千，斗草聚、双双游女。饧香更、酒冷踏青路。会暗识、夭桃朱户。向晚骤、宝马雕鞍，醉襟惹、乱花飞絮。
正轻寒轻暖漏永，半阴半晴云暮。禁火天、已是试新妆，岁华到、三分佳处。清明看、汉宫传蜡炬。散翠烟、飞入槐府。敛兵卫、阊阖门开，住传宣、又还休务。
送欧阳国瑞归铅山
陈文蔚（宋代）

交游无数竟谁同，雅羡夫君气似虹。
吾道久随流俗弊，义居今风古人风。
端能纵目秦淮上，解逅论文楚水东。
归去梅花开也未，江头叶叶翦霜风。
游仙坛
林景熙（宋代）

窈窕悬僧庐，空山断诸想。
上邻境泬寥，下瞰色苍莽。
猿鹤无宿期，今古契真赏。
坐中风雅谈。林壑散清响。
凉飚洒我发，白云随我杖。
过河西务
王懋德（元代）

霜满平堤柳渐凋，月移帆影过东桥。卧听柔橹鸣秋水，绝胜邻鸡报早朝。
满江红（游清风峡和赵晋臣敷文韵）
辛弃疾（宋代）

两峡崭岩，问谁占、清风旧筑。更满眼、云来鸟去，涧红山绿。世上满人供笑傲，门前有客休迎肃。怕凄凉、满物伴君时，多栽竹。

风采妙，凝冰玉。诗句好，余膏馥。叹只今人物，一夔应足。人似秋鸿满定住，事如飞弹须圆熟。笑君侯、陪酒又陪歌，阳春曲。
题青龙寺镜公房
贾岛（唐代）

一夕曾留宿，终南摇落时。孤灯冈舍掩，残磬雪风吹。

树老因寒折，泉深出井迟。疏慵岂有事，多失上方期。
集唐绝句十首 其六
贾云华（宋代）

一身憔悴对花眠，零落残魂倍黯然。人面不知何处去，悠悠生死别经年。
送朱庆馀及第归越
张籍（唐代）

东南归路远，几日到乡中。有寺山皆遍，无家水不通。

湖声莲叶雨，野气稻花风。州县知名久，争邀与客同。
钓船笛 邀笛步
吴绮（清代）

沙上白蘋香，长笛一声归去。烟草可怜犹碧，挽风流难住。

一湾烟水夜三更，月色澹如许。只有老渔残弄，唤眠鸥听取。
前年春与独孤常州兄花时为别倏已三年矣…抒情聊以奉寄
李幼卿（唐代）

近日霜毛一番新，别时芳草两回春。不堪花落花开处，

况是江南江北人。薄宦龙钟心懒慢，故山寥落水奫沦。

缘君爱我疵瑕少，愿窃仁风寄老身。
次韵李相之观溪涨二首 其一
洪适（宋代）

愁霖方注射，骇浪忽冲斜。宿鸟行惊雁，游鱼目失虾。

夕波奔析木，春涨过桃花。沸渭今如此，谁乘犯斗槎。
内外吟
邵雍（宋代）

衣冠严整，谓之外修。
行义纯洁，谓之内修，
内外俱修，何人不求。
句
王氏（宋代）

不缘燕子穿帘幕，春去春来那得知。
蜡梅十五绝和陈天予韵
唐仲友（宋代）

袂剪黄罗亦可人，君诗剩觅小园春。
最怜丈室铜瓶里，独对维摩似病身。
到京得毛鼎仁金齿书
唐之淳（明代）

万里书来已二年，惊闻不死却悽然。家人纵有惟存半，别梦虽悽不记全。

目断蛮云心似雨，泪兼蒲墨字如烟。可怜谢野原头路，谁向春风扫墓田。
咏史下·夏侯令女
陈普（宋代）

诸公竞起灭彝伦，特立当年一女身。
尽付轻尘栖弱草，便从正始断无人。
句
徐宝之（宋代）

尽日飞花急，隔溪芳草深。
小亭诗
苏泂（宋代）

小亭西角杏花明，寂寞闻莺但一声。
九十日春今五十，自挼红蕊绕阶行。
新乐府四章
丘逢甲（清代）

薙发令行二百年，乃有断发新少年。奈何当断不断、后垂长尾而留短鬣当其前。

嗟汝半边头，笑杀蓬头仙。蓬头仙人刘海蟾，匪仙而妖、不女不男，匪蟾而兔一笑堪。

雄兔扑朔、雌兔迷离，妾发覆额为天下雌；郎发亦覆额，问郎将何为？
题秋江待渡
陈雷（元代）

远岸白沙渺渺，疏林黄叶离离。莫怪行人争渡，村深蹋月归迟。
简陈监仓二首 其一
张镃（宋代）

自到南湖日，邻翁识长方。一官甘寂寞，万事绝思量。

疏见秖缘懒，频来致不妨。松林浑似旧，相伴踞胡床。
微雨中赏月桂独酌
陈与义（宋代）

人间跌宕简斋老，天下风流月桂花。
一壶不觉丛边尽，暮雨霏霏欲湿鸦。
句
欧阳鈇（宋代）

巷南巷北人招饮，一雨一晴花耐看。
史宜人挽诗
魏了翁（宋代）

勉夫惟有义，为舅可无生。
不是多闻识，那知真重轻。
子从观处化，身在吉中行。
况复无余憾，堂封勒蔡铭。
来月楼试竹茶炉和韵
王瑛（明代）

楼在空中月在濠，茗炉小试欲生涛。火兼文武功非易，香泻漪澜品亦高。

六椀通灵容我共，一尊低唱任渠豪。乘风便为苍生念，何日颠崖命可逃。
高竹八首
邵雍（宋代）

高竹杂高梧，还惊秋节初。
晚凉尤右喜，旧帙亦宜舒。
池阁轻风里，园林晚景余。
人生有此乐，何必较锱铢。
岘石寺
程九万（宋代）

苍岩绝顶俯晴川，佳处潜开小洞天。
琴几棋台谁是伴，霞栖月啸恍如仙。
□山□□□多石，□□□□□引泉。
独取悬崖□□□，□□已自□燕然。
和杨季恪景疏希白二首
吴芾（宋代）

人议居士老来迂，与世依违总不符。
虽似子牟怀魏阙，却同居易学浮屠。
锄荒只欲开三径，适意宁论泛五湖。
胸次更无尘一点，且同高士话虚无。
饮方池诗
赵鼎臣（宋代）

闻说髯卿酒屡中，清尊惟与故人空。醉穿驰道归家去，十里花枝相映红。
咏史二十二首 其八 汉光武
赵戣（宋代）

意豁高皇似，雄才大敌摧。万方瞻日角，列宿粲云台。
用梅山别诸贤韵
陈著（宋代）

世变事难必，天伦爱自深。
醉醒皆外物，甘苦共初心。
倦翼山招返，寒林风为吟。
休当长聚首，衰境况侵寻。
答子常
林希逸（宋代）

清晓霜晴不似冬，多情剩拟谒庞公。若无檄得头风愈，却引帆如弱水同。

见讶令人时阿鹊，清吟惠我气舒虹。殷勤一使来何远，双凤华笺袖两通。
和裴主簿桃花
王庭圭（宋代）

近水浅桃不忍看，似临清镜惜红颜。骑驴主簿吟诗瘦，应秃千毫笔管斑。
感事四首丙午冬淮上作
张元干（宋代）

贼马环京洛，朝廷尚议和。
伤心闻徇地，痛恨竞投戈。
始望全三镇，谁谋弃两河。
群凶未葅醢，吾合老江波。
往卜邻驿山间四绝句 其四
湛若水（明代）

一溪诘屈群山里，迂径缘山屡度之。非是皇程畏纡慢，不妨留憩改新诗。
江城子
石孝友（宋代）

相逢执手也踟蹰。立斯须。话区区。借问来时，曾见那人无。忍泪啼痕香不减，虽少别，忍轻辜。

霜风摇落岁将徂。景凋疏。恨萦纡。过尽行云，我在与谁居。一掬归心飞不去，层浪叠，片蟾孤。
别顾白湖
李秉徵（明代）

行色匆匆冒晓风，絷维无计挽青骢。回头易水骊歌迥，极目吴山马首东。

两地春愁鱼喷浪，一天秋思雁横空。无端莫道阳关曲，添惹微霜入镜中。
八声甘州·灵岩陪庾幕诸公游
吴文英（宋代）

渺空烟四远，是何年、青天坠长星？幻苍崖云树，名娃金屋，残霸宫城。箭径酸风射眼，腻水染花腥。时靸双鸳响，廊叶秋声。
宫里吴王沉醉，倩五湖倦客，独钓醒醒。问苍波无语，华发奈山青。水涵空、阑干高处，送乱鸦斜日落渔汀。连呼酒、上琴台去，秋与云平。
又五首
邵雍（宋代）

用药似交兵，兵交岂有宁。
求安安未得，去病病还生。
汤剂未全补，甘肥又却争。
何由能寿考，瑞应老人星。
山居即事
释绍嵩（宋代）

雨后江山绿，蝉声若唤人。
岩花随处发，官柳首行新。
风月充三益，林泉是四邻。
杖藜林下去，且作自由身。
舟中杂咏二首 其一
徐霖（宋代）

绿树坐黄鹂，青秧点白鹭。睡起倚船窗，知是江南路。
葵藿倾太阳
李弥逊（宋代）

葵藿比君子，卑棲亦自荣。
叶随朱夏盛，心逐太阳倾。
大象无私照，孤黄不并生。
风稍轻转影，云日澹留明。
连茹怀君志，同根念旧情。
拾遗千古恨，难夺峦轩英。
因公自后垄归，行高崖上，感怀口号
林占梅（清代）

遥遥天水渺茫间，长啸登临意觉閒。世事无常如白浪，交情不改只青山。

烽烟日炽频闻警，原野秋清独往还。每叹涛斜军误举，匡时无术反投艰。
夜宿东岩寺
傅权（宋代）

夜宿给孤园，悠然魂欲仙。
恐惊沙上月，莫吸石间泉。
露落萤初度，风回鹤欲眠。
更瞻峰岭气，非雾复非烟。
题院画册 荷花士女图
赵佶（宋代）

消受南薰一味凉，藕丝新织舞裙长。临池试展凌波步，只恐红莲妒艳妆。